Številka: 0130-10/2023/8

Datum: 12. 6. 2023

##

##  **POROČILO O DELU URADNIŠKEGA SVETA ZA LETO 2022**

1. **Tematski del**

V skladu z določbami Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb; v nadaljnjem besedilu: ZJU) je ena izmed poglavitnih nalog Uradniškega sveta skrb za izvajanje postopkov izbire uradnikov na položaju v skladu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih[[1]](#footnote-1) v državni upravi (v nadaljnjem besedilu: Standardi strokovne usposobljenosti) in Poslovnikom o delu posebnih natečajnih komisij, ki je bil v letu 2022 tudi spremenjen.

Vlada Republike Slovenije je v juliju 2022 na podlagi četrtega odstavka 176. člena ZJU razrešila dotedanje vladne predstavnike, z izjemo dr. Vide Čadonič Špelič, kateri je mandat prenehal 13. 5. 2022 na podlagi 11. člena Zakona o poslancih (Uradni list RS, št. [112/05](http://www.uradni-list.si/1/objava.jsp?sop=2005-01-4917) – uradno prečiščeno besedilo, [109/08](http://www.uradni-list.si/1/objava.jsp?sop=2008-01-4695), [39/11](http://www.uradni-list.si/1/objava.jsp?sop=2011-01-1904), [48/12](http://www.uradni-list.si/1/objava.jsp?sop=2012-01-2015) in [17/22](http://www.uradni-list.si/1/objava.jsp?sop=2022-01-0307)). V Uradniški svet je nato na podlagi 4. točke prvega odstavka 175. člena ZJU imenovala Bojano Bavec, mag. Tejo Božovič Holc, dr. Mitjo Blaganjeta in Gregorja Novaka.

Člani Uradniškega sveta so tudi v letu 2022 sproti dopolnjevali seznam strokovnjakov ter seznam uradnikov in predstavnikov sindikata za člane posebnih natečajnih komisij. Stalna točka dnevnega reda je bila tudi izmenjava izkušenj članov Uradniškega sveta z vodenjem posebnih natečajnih komisij, na kateri so si člani še posebej izmenjavali izkušnje v zvezi s presojo izraženosti temeljnih kompetenc in vodstvenega potenciala kandidatov, ki so bila v Standarde strokovne usposobljenosti implementirana v letu 2021. Člani Uradniškega sveta so se strinjali, da se je presoja izraženosti kompetenc v praksi izkazala kot pomemben pripomoček posebnim natečajnim komisijam pri presoji vodstvenih kompetenc kandidatov, da pa je treba postopek presoje vodstvenega potenciala ves čas nadgrajevati, pri čemer je bila ključna tudi izmenjava izkušenj med člani Uradniškega sveta in zunanjim izvajalcem. Ker se je v praksi pri presoji rezultatov vodstvenega potenciala odpiralo kar nekaj vprašanj, so se člani Uradniškega sveta strinjali, da bi se morale posebne natečajne komisije večkrat obrniti na zunanjega strokovnjaka po dodatna pojasnila, vse v luči razjasnitve vseh okoliščin, potrebnih za odločitev. Zaradi zagotavljanja čim bolj poenotene implementacije kompetenčnega modela v selekcijskem postopku je Upravna akademija tako za nove kot tudi za preostale člane Uradniškega sveta organizirala in izvedla usposabljanje v zvezi z izvedbo selekcijskih intervjujev in presoje kompetenc.

Člani Uradniškega sveta so na sejah razpravljali tudi o drugih temah. Še zlasti je bila izpostavljena problematika posredovanja informacij javnostim oz. medijem s strani članov posebnih natečajnih komisij, saj so se v medijih večkrat znašle informacije, za katere so vedeli zgolj člani posebnih natečajnih komisij. Posledično so sklenili, da se člane posebnih natečajnih komisij v vabilu ob sklicu seje posebej opozori, da so dolžni varovati osebne podatke kandidatov kot tudi, da je za komunikacijo z javnostmi v zvezi s konkretnim javnim natečajem pristojen zgolj predsednik posebne natečajne komisije. Uradniški svet je razpravljal tudi o neenotni praksi organov pri sprožitvi posebnih javnih natečajev in imenovanju vršilcev dolžnosti. Po mnenju Uradniškega sveta je imenovanje vršilca dolžnosti po naravi stvari začasno in namenjeno zgolj zagotavljanju vodenja določene notranje organizacijske enote ali organa, do imenovanja uradnika na položaj. Upoštevajoč deveti odstavek 83. člena ZJU je imenovanje vršilca dolžnosti mogoče le v času od sprožitve natečajnega postopka do imenovanja novega uradnika na položaj, česar pa organi ne spoštujejo vedno, zato je Uradniški svet pristojne organe pozval k doslednemu spoštovanju zakonskih določb.

Na podlagi izpostavljenih izkušenj članov Uradniškega sveta so bile sprejete tudi postopkovne usmeritve posebnim natečajnim komisijam. Člani Uradniškega sveta so tako sprejeli sklep, da se člana posebne natečajne komisije, ki ni sodeloval na prvi seji natečajne komisije, na katerem se opravi razgovor s kandidati, ne vabi na drugo sejo posebne natečajne komisije. Prav tako so se strinjali, da se druga seja lahko opravi tudi v več delih, zlasti v primerih, ko so potrebna dodatna pojasnila v zvezi z rezultati testiranja vodstvenega potenciala.

***1.1. Selekcijski postopki uradnikov na položajih***

Kot je bilo uvodoma že navedeno, Uradniški svet med drugim skrbi za izvajanje izbire uradnikov na položaju. Uradniški svet še vedno zaznava trend upadanja prijav na objavljene posebne javne natečaje. V letu 2022 se je na 66 objavljenih posebnih javnih natečajev prijavilo 128 kandidatov, kar v povprečju predstavlja 1, 9 kandidata na posamezen posebni javni natečaj, kar je najmanj do sedaj. Ob tem je treba izpostaviti tudi, da se je na kar 14 objavljenih posebnih javnih natečajev prijavil isti kandidat, ki pa v izbirnem postopku nikoli ni sodeloval, saj nikoli ni podal popolne prijave. Če se od skupnega števila prijavljenih kandidatov število zmanjša še za 14 prijav in 11 prijav, ki so izjemoma prispele za posebni javni natečaj za direktorja Agencije za komunikacijska omrežja in storitve Republike Slovenije, je povprečno število prijav na objavljeni posebni javni natečaj še nižje in znaša le še 1,6 kandidata na posamezni posebni javni natečaj.

*Grafikon 1:* *Povprečno število prijav na objavljen posebni javni natečaj po letih*

*Vir: Poročila Uradniškega sveta 2015-2021 in podatki Ministrstva za javno upravo*

V nadaljevanju iz podatkov, ki jih za namen priprave statistike zbira Ministrstvo za javno upravo, izhaja, da se v 1,5 % na objavljeni posebni javni natečaj ni prijavil noben kandidat, v kar 51,5 % pa je na objavljeni posebni javni natečaj prispela zgolj 1 prijava. V 25,8 % sta na objavljeni posebni javni natečaj prispeli 2 prijavi, v zgolj 21,2 % pa so prispele več kot 3 prijave, pri čemer je v večini primerov šlo za prijave na posebne javne natečaje za izbiro načelnikov upravnih enot, na katere sicer tudi praviloma prispe več prijav. Kot že omenjeno je po številu prijavljenih kandidatov izstopal tudi javni natečaj za direktorja Agencije za komunikacijska omrežja in storitve Republike Slovenije[[2]](#footnote-2) na katerega se je prijavilo kar 11 kandidatov.

Uradniški svet je že v svojem letnem poročilu za leto 2021 opozoril na trend upadanja prijav na objavljene posebne javne natečaje. Razloge za navedeni trend med drugim pripisuje zlasti pomanjkljivi sistemski ureditvi statusa uradnikov na položajih. Upoštevajoč določbo petega odstavka 83. člena ZJU lahko funkcionar, ki mu je uradnik na položaju odgovoren, ***razreši uradnika na položaju brez obrazložitve v letu dni od nastopa funkcije oz. položaja***. Po podatkih, s katerimi razpolaga strokovna služba Ministrstva za javno upravo, je bilo v letu 2022 od 66 objavljenih posebnih javnih natečajev zaradi rednega poteka mandata uradnika na položaju objavljenih le 7 posebnih javnih natečajev[[3]](#footnote-3), v preostalih 59 primerih pa je bil posebni javni natečaj največkrat sprožen zaradi razrešitve uradnika na položaju na podlagi petega odstavka 83. člena ZJU ali zaradi ustanovitve nove organizacijske enote oziroma organa.

ZJU je za najvišje uradnike na položaju uredil posebnosti izbire, imenovanja in razrešitve, z namenom, da se zagotovi, da na najvišje uradniške položaje pridejo ljudje z odlično strokovno usposobljenostjo, hkrati pa omogoča funkcionarjem oziroma politiki, da vplivajo na izbiro uradnikov na najvišjih položajih, s katerimi bodo sodelovali. Z uveljavitvijo ZJU naj bi sistem izbire in razreševanja uradnikov na položajih s spreminjanjem politične kulture pripeljal do točke, ko bo delež menjav v vrhovih državne uprave ob menjavah vlade padal in upadel na sprejemljivo stopnjo[[4]](#footnote-4), vendar pa podatki iz spodnjega grafikona kažejo, da zlasti ob menjavah vlad še vedno prihaja do povečanega števila razrešitev uradnikov na položajih, kar se kaže v povečanem številu predlogov izvedb posebnih javnih natečajev. Takšno stanje po mnenju Uradniškega sveta uradnika na položaju prekomerno podreja politiki in mu onemogoča strokovno delovanje, kar vse lahko vpliva na stabilnost organizacije in delovanje državne uprave.

*Grafikon 2:* *Število podanih predlogov za izvedbo posebnih javnih natečajev po letih*

*Vir: Poročila Uradniškega sveta 2004-2021 in podatki Ministrstva za javno upravo*

Dodaten razlog, ki po mnenju Uradniškega sveta negativno vpliva na motivacijo potencialnih kandidatov za prijavo na najvišja položajna delovna mesta, je tudi ***imenovanje vršilcev dolžnosti***, saj pri drugih potencialnih kandidatih vzbudi vtis, kot da je položajno uradniško delovno mesto že vnaprej zasedeno, kar potrjujejo tudi podatki, predstavljeni v nadaljevanju. V letu 2022 se je na 66 objavljenih posebnih javnih natečajev prijavilo kar 52 imenovanih vršilcev dolžnosti, pri čemer je bil v kar 37 primerih vršilec dolžnosti tudi edini kandidat za razpisani položaj, kar predstavlja 71 % vseh objavljenih posebnih javnih natečajev, na katere se je vršilec dolžnosti prijavil kot edini kandidat, medtem ko se le v 8 primerih imenovani vršilec dolžnosti na posebni javni natečaj ni prijavil. Posebne natečajne komisije so v izbirnem postopku za 4 vršilce dolžnosti ugotovile, da niso primerni za položaj, za katerega kandidirajo.

Uradniški svet že dlje časa zaznava tudi, da organi kršijo določila devetega odstavka 83. člena ZJU, saj ob imenovanju vršilcev dolžnosti ne sprožijo postopka posebnega javnega natečaja. Še več, v praksi so bili zaznani tudi primeri, da je bilo vršilcu dolžnosti večkrat podaljšano imenovanje ne da bi bil izveden posebni javni natečaj. Zaradi navedenega je Uradniški svet organe pozval k doslednemu spoštovanju zakonskih določb in ob tem posebej poudaril, da je imenovanje vršilca dolžnosti po naravi stvari začasno in da je namenjeno zgolj zagotavljanju vodenja določene notranje organizacijske enote ali organa do imenovanja uradnika na položaju. Imenovanje vršilca dolžnosti je, upoštevajoč deveti odstavek 83. člena ZJU, mogoče le v času od sprožitve natečajnega postopka do imenovanja novega uradnika na položaj.

Na neprivlačnost najvišjih položajev pa po mnenju Uradniškega sveta vpliva tudi ***nizka plača,*** glede na obseg del in nalog na položajnem uradniškem delovnem mestu in glede na odgovornost, ki jo ima uradnik na položaju, prav tako pa tudi ***višina*** ***izplačane*** ***odpravnine***, ki uradniku na položaju pripada v primeru razrešitve brez razloga.[[5]](#footnote-5)

1. **Vloga strokovne službe Ministrstva za javno upravo pri delu Uradniškega sveta in posebnih natečajnih komisij**

Strokovna služba Ministrstva za javno upravo (v nadaljnjem besedilu: strokovna služba) v skladu z določbo petega odstavka 178. člena ZJU opravlja strokovno-tehnična in administrativna opravila za Uradniški svet. Skrbi za pripravo predlogov dnevnega reda, dopolnitev seznama članov posebnih natečajnih komisij, gradiv za obravnavo, vabil, zapisnikov, zahtevkov za izplačilo sejnin, realizacijo sklepov in vodi statistiko. Ob navedenem strokovna služba skrbi tudi za strokovno-tehnično in administrativno podporo posebnim natečajnim komisijam, in sicer z zbiranjem prijav kandidatov, datumskim usklajevanjem sej posebnih natečajnih komisij in vabljenjem kandidatov, s posredovanjem podatkov o kandidatih zunanjemu strokovnjaku za testiranje vodstvenega potenciala, s pripravo osnutkov sklepov o strokovni (ne)primernosti prijavljenih kandidatov ter s posredovanjem seznamov primernih kandidatov z vsemi potrebnimi prilogami. Prav tako pa nudi tudi strokovno pomoč posebnim natečajnim komisijam pri posameznih pravnih in postopkovnih vprašanjih, z namenom poenotenja praks posebnih natečajnih komisij.

Strokovna služba MJU je v letu 2022 pripravila vsa potrebna gradiva za redne in dopisno sejo Uradniškega sveta, med drugim tudi gradiva za obravnavo ter sprejem sprememb Poslovnika o delu posebnih natečajnih komisij. V sproženih upravnih sporih je pripravila vse potrebne vloge, prav tako pa je v uvedenih inšpekcijskih postopkih pripravila vso gradivo in pojasnila. Za namen izvajanja testiranja vodstvenega potenciala je izvedla evidenčni postopek za izbiro zunanjega izvajalca in potrebne aktivnosti za sklenitev pogodbe o izvajanju storitev testiranja.

Za potrebe obveščanja javnosti o delu Uradniškega sveta in njegovih posebnih natečajnih komisij je strokovna služba v sodelovanju s Službo za odnose z javnostmi v Ministrstvu za javno upravo pripravljala odgovore na novinarska vprašanja o poteku posebnih natečajnih postopkov, zaznala pa je tudi vse večji trend zahtev za dostop do informacij javnega značaja. Urejala pa je tudi spletno stran Uradniškega sveta, kjer je zlasti objavljala aktualne sestave posebnih natečajnih komisij in spremembe sprejetih poslovnikov.

1. **Statistični podatki**

V letu 2022 se je Uradniški svet sestal na 9 rednih sejah, pri čemer je 1 redna seja potekala v spletni obliki. Podanih je bilo 80 predlogov za začetek postopka posebnih javnih natečajev in imenovanih 77 posebnih natečajnih komisij. V navedenem letu so bili podani tudi 4 predlogi za ponovitev postopkov posebnih javnih natečajev, od tega sta bila 2 predloga podana, ker se v predhodno izvedenem postopku posebnega javnega natečaja ni prijavil noben kandidat oziroma posebna natečajna komisija med prijavljenimi kandidati ni zaznala nobenega primernega.

Izvedenih je bilo tudi 66 sej posebnih natečajnih komisij.

Iz statističnega prikaza, ki je priloga tega poročila o delu, izhaja, da se je na posebne javne natečaje, objavljene v letu 2022, prijavilo 128 kandidatov, od tega 38 % žensk in 62 % moških. V izbirni postopek je bilo uvrščenih 99 kandidatov,[[6]](#footnote-6) in sicer 45 % žensk in 55 % moških. Od kandidatov, ki so bili uvrščeni v izbirni postopek, jih je bilo 67 % ocenjenih kot primernih za razpisana položajna delovna mesta, za katero so kandidirali. Od tega je bilo primernih kar 78 % vseh žensk, ki so bile uvrščene v izbirni postopek in 57 % vseh moških.

**PRILOGA – STATISTIČNI PRIKAZ PRIJAVLJENIH KANDIDATOV NA JAVNE NATEČAJE V PRISTOJNOSTI URADNIŠKEGA SVETA V LETU 2022**

Na 66 posebnih javnih natečajev, objavljenih v letu 2022, se je skupno prijavilo 128 kandidatov, od tega 49 žensk in 79 moških.

***Grafikon 1: Razmerje po spolu med vsemi prijavljenimi kandidati***

Vir: Podatki Ministrstva za javno upravo

Od 128 prijavljenih kandidatov je bilo 99 kandidatov uvrščenih v izbirni postopek, pri čemer je bilo 66 kandidatov primernih za razpisani položaj, 33 pa ne. Zaradi neizpolnjevanja pogojev 8 kandidatov ni bilo uvrščenih v izbirni postopek, 21 kandidatov pa je tekom izbirnega postopka odstopilo od kandidature (12. člen Poslovnika o delu posebnih natečajnih komisij).

***Grafikon 2: Razmerje med primernimi in neprimernimi kandidati***

Vir: Podatki Ministrstva za javno upravo

Izmed 45 žensk, ki so bile uvrščene v izbirni postopek, je bilo primernih 35 oziroma 78 % vseh žensk. Izmed 54 moških, uvrščenih v izbirni postopek, pa je bilo primernih 31 oziroma 57 % vseh moških.

***Grafikon 3 in 4: Razmerje med kandidati po spolu in oceni – številčno in v deležu***

Vir: Podatki Ministrstva za javno upravo

Med vsemi prijavljenimi kandidati prevladujejo kandidati stari nad 55 let (30 % vseh kandidatov), sledijo kandidati stari od 50 do 54 let (24 % vseh kandidatov).

**Grafikon 5 in 6: Razmerje kandidatov glede na starost – številčno in v deležu**

Vir: Podatki Ministrstva za javno upravo

Med **primernimi kandidati** so v enakem deležu prevladovali kandidati stari med 35 in 44 let, kot

tudi kandidati stari med 45 in 49 ter 50 in 54 let. Sledijo kandidati stari nad 55 let.

**Grafikon 7 in 8: Primernimi kandidati po starosti – številčno in v deležu**

Vir: Podatki Ministrstva za javno upravo

Med **neprimernimi** **kandidati** je bilo 43 % kandidatov stari med 50 in 54 let, sledijo pa kandidati stari med 45 in 49 let.

**Grafikon 9 in 10: Neprimerni kandidati po starosti - številčno in v deležu**

Vir: Podatki Ministrstva za javno upravo

Med vsemi **prijavljenimi kandidati** je bilo 54 % kandidatov zaposlenih v organu, ki je razpisal javni natečaj, 16 % takih kandidatov, ki so bili v času prijave zaposleni drugje v državni upravi in 30 % kandidatov zaposlenih izven državne uprave.

***Grafikon 11: Razmerje med kandidati glede na zaposlitev pred kandidaturo***

Vir: Podatki Ministrstva za javno upravo

Med vsemi **primernimi kandidati** je bilo 82 % takih kandidatov, ki so bili v času prijave zaposleni v organu, ki razpisuje postopek posebnega javnega natečaja, 11 % jih je bilo zaposlenih drugje v državni upravi, medtem ko je bilo le 7 % primernih kandidatov v času kandidature zaposlenih izven državne uprave.

***Grafikon 12: Razmerje med primernimi kandidati glede na zaposlitev pred kandidaturo***

Vir: Podatki Ministrstva za javno upravo

1. In sicer generalnih direktorjev, generalnih sekretarjev, predstojnikov organov v sestavi ministrstev, predstojnikov vladnih služb, načelnikov upravnih enot in direktorjev agencij, kadar tako določa Zakon o javnih agencijah oziroma drug posebni zakon. [↑](#footnote-ref-1)
2. Upoštevajoč tretji odstavek 242. člena Zakona o elektronskih komunikacijah (Uradni list RS, št. [130/22](http://www.uradni-list.si/1/objava.jsp?sop=2022-01-3081) in [18/23](http://www.uradni-list.si/1/objava.jsp?sop=2023-01-0348) – ZDU-1O) javni natečaj izvede posebna natečajna komisija, ki jo imenuje uradniški svet. [↑](#footnote-ref-2)
3. Največkrat zaradi rednega poteka mandata načelnikov, običajno zaradi njihove upokojitve. [↑](#footnote-ref-3)
4. G. Virant, v: B. Bugarič et al., 2004, str. 234. [↑](#footnote-ref-4)
5. Podrobneje izplačilo odpravnine ureja določba osmega odstavka 83. člena ZJU. [↑](#footnote-ref-5)
6. To so kandidati, ki so se prijavili v roku in so izpolnjevali natečajne pogoje za razpisano položajno delovno mesto. [↑](#footnote-ref-6)